અટલ બિહારી વાજપેયીજી ત્રણ વખત વડા પ્રધાન બન્યાઃ તેર દિવસ, તેર મહિના અને પછી લગભગ પાંચ વર્ષ માટે. 1977માં મોરારજીભાઈ દેસાઈ જનતા પાર્ટીના નેતા તરીકે વડા પ્રધાન હતા, પણ કોંગ્રેસની કરામતથી કેન્દ્રમાં પહેલવહેલી બિન-કોંગ્રેસી સરકાર ટકી નહિ. બે વખત વાજપેયીજીની સરકાર પણ કોમવાદ – અર્થાત્ હિન્દુવાદના નામે તોડવામાં આવી અને તે પછી પ્રાદેશિક પક્ષોને સમજાયું અને ખાતરી થઈ કે આ બધી રાજરમત અને કરામત છે – ત્યારે રાજકીય અસ્પૃશ્યતાનો અંત આવ્યો અને ભાજપના નેતૃત્વવાળી એનડીએ સરકાર ટકી શકી. અટલજીનો શાસનકાળ ઐતિહાસિક છે. લાલબહાદુર શાસ્ત્રીએ અલ્પ સમયમાં જય જવાન – જય કિસાનનું સૂત્ર આપ્યું અને પાકિસ્તાનનું નાક 1965માં કાપી નાખ્યું. ઇન્દિરાજી સાથે મતભેદ હોવા છતાં બાંગલાદેશની લડાઈ પછી વાજપેયીજીએ એમને દુર્ગાનાં નામથી નવાજ્યાં હતાં. આવી ખેલદિલી અને દેશપ્રેમ વિપક્ષોના નેતાઓ અપનાવે ખરા? અટલજીના અવસાન પછી એમના યોગદાન વિશે ઘણું કહેવાયું, લખાયું છે. રાજતંત્રમાં, અર્થતંત્રમાં એમણે સુધારા આગળ ધપાવ્યા. એમના શાસનકાળ દરમિયાન પોખરણ – (બે) અણુશક્તિ પ્રયોગો, લાહોરની બસયાત્રા, સંસદ ભવન ઉપર આતંકી હુમલો અને કારગિલનો વિજય હંમેશાં યાદ રહેશે.